b'\n_START_ARTICLE_\nSinagoga de pe strada Doh\xc3\xa1ny\n_START_SECTION_\nNume\n_START_PARAGRAPH_\nDenumirea \xc3\xaen limba maghiar\xc4\x83 provine din amplasamentul sinagogii: edificiul a fost \xc3\xaen\xc4\x83l\xc8\x9bat pe o parcel\xc4\x83 de teren intravilan, numerotat \xc3\xaen cadastrul ora\xc8\x99ului Pesta cu num\xc4\x83rul 379 pe Doh\xc3\xa1ny utca, \xc3\xaen limba german\xc4\x83: Tabakgasse (strada Tutunului). Fa\xc8\x9bada principal\xc4\x83 a templului este orientat\xc4\x83 paralel cu strada Doh\xc3\xa1ny, tot aici fiind \xc8\x99i adresa po\xc8\x99tal\xc4\x83 a l\xc4\x83ca\xc8\x99ului de cult. Sinagogile au devenit centrele vie\xc8\x9bii religioase ale evreilor dup\xc4\x83 distrugerea celui de-al doilea Templu din Ierusalim \xc3\xaen anul 70. Cuv\xc3\xa2ntul sinagog\xc4\x83, de origine greac\xc4\x83: \xcf\x83\xcf\x85\xce\xbd\xce\xb1\xce\xb3\xce\xb5\xce\xb9\xce\xbd , este traducerea expresiei ebraice \xd7\x91\xd7\x99\xd7\xaa \xd7\x9b\xd7\xa0\xd7\xa1\xd7\xaa (bet kneset) care \xc3\xaenseamn\xc4\x83 casa adun\xc4\x83rii. \xc3\x8en limba maghiar\xc4\x83, doh\xc3\xa1ny \xc3\xaenseamn\xc4\x83 tutun, un cuv\xc3\xa2nt \xc3\xaemprumutat din limba turc\xc4\x83 otoman\xc4\x83 \xd8\xaf\xd8\xae\xd8\xa7\xd9\x86 (duh\xc3\xa2n), la r\xc3\xa2ndul lui deriv\xc3\xa2nd din ar\xc4\x83bescul \xd8\xaf\xd8\xae\xd8\xa7\xd9\x86 (dux\xc3\xa2n). Un cuv\xc3\xa2nt similar se folose\xc8\x99te \xc8\x99i \xc3\xaen Balcani, de exemplu: duhan \xc3\xaen limbile croat\xc4\x83 \xc8\x99i bosniac\xc4\x83,\xe2\x80\x9eduvan\xe2\x80\x9d sau \xe2\x80\x9eduhan\xe2\x80\x9d \xc3\xaen s\xc3\xa2rb\xc4\x83._NEWLINE_Theodor Herzl, \xc3\xaen cuv\xc3\xa2nt\xc4\x83rile sale \xc8\x99i \xc3\xaen Enciclopedia evreiasc\xc4\x83, pentru Sinagoga de pe strada Doh\xc3\xa1ny folosea \xc3\xaen limba german\xc4\x83 denumirea Tabakgasse Synagogue care e traducerea fidel\xc4\x83 a numelui maghiar; \xc3\xaen limba idi\xc8\x99 e cunoscut\xc4\x83 sub denumirea de Tabak-Shul, de asemenea o traducere fidel\xc4\x83 a numelui maghiar.\n_START_SECTION_\nIstoric\n_START_PARAGRAPH_\n\xc3\x8en secolul 18, \xc3\xaen via\xc8\x9ba evreilor din Ungaria, dou\xc4\x83 comunit\xc4\x83\xc8\x9bi aveau un rol dominant, cea din \xc3\x93buda \xc8\x99i Pozsony. La \xc3\xaenceputul anilor 1800, \xc3\xaen mai pu\xc8\x9bin de doua genera\xc8\x9bii, centrul de greutate al vie\xc8\x9bii evreilor devine ora\xc8\x99ul Pesta, aflat \xc3\xaen plin av\xc3\xa2nt economic, demografic \xc8\x99i cultural._NEWLINE_Primele documente scrise despre evreii din Pesta dateaz\xc4\x83 din epoca regelui B\xc3\xa9la al IV-lea, c\xc3\xa2nd un anume Saul din Pesta \xc3\xaempreun\xc4\x83 cu un coreligionar cu acela\xc8\x99i nume, stabilindu-se \xc3\xaen ora\xc8\x99ul Sz\xc3\xa9kesfeh\xc3\xa9rv\xc3\xa1r, a solicitat din partea capitulului din ora\xc8\x99, autentificarea actului lor privilegial. Prezen\xc8\x9ba evreilor \xc3\xaen ora\xc8\x99ul Pesta este consemnat\xc4\x83 \xc8\x99i \xc3\xaen epoca ocupa\xc8\x9biei otomane, dar dup\xc4\x83 eliberarea ora\xc8\x99ului din anul 1686, timp de o sut\xc4\x83 de ani, nu exist\xc4\x83 nicio consemnare a prezen\xc8\x9bei evreilor. Istoriografia explic\xc4\x83 acest aspect prin faptul c\xc4\x83 ora\xc8\x99ele rege\xc8\x99ti libere, tem\xc3\xa2ndu-se de concuren\xc8\x9ba comercial\xc4\x83 \xc8\x99i industrial\xc4\x83, au interzis a\xc8\x99ezarea evreilor \xc3\xaen ora\xc8\x99e. Procesul verbal al conscrip\xc8\x9biei evreilor din anul 1727, consemneaz\xc4\x83 despre ora\xc8\x99ul Pesta:_NEWLINE_\xe2\x80\x9e... mai mult, nu permitem ca evreii nici s\xc4\x83 \xc3\xaennopteze \xc3\xaen ora\xc8\x99, except\xc3\xa2nd cazurile de for\xc8\x9b\xc4\x83 major\xc4\x83, sau dac\xc4\x83 noaptea \xc3\xaei prinde \xc3\xaen ora\xc8\x99 ori au treburi de rezolvat la tabla regeasc\xc4\x83 \xe2\x80\x9d_NEWLINE_P\xc3\xa2n\xc4\x83 \xc3\xaen ultima treime a secolului al XVIII-lea, autorit\xc4\x83\xc8\x9bile din Pesta nu aprobau a\xc8\x99ezarea evreilor \xc3\xaen intravilanul ora\xc8\x99ului. Edictul de toleran\xc8\x9b\xc4\x83 al \xc3\xaemp\xc4\x83ratului Iosif al II-lea din 31 martie 1783, desfiin\xc8\x9beaz\xc4\x83 de drept interdic\xc8\x9bia stabilirii evreilor \xc3\xaen ora\xc8\x99ele libere rege\xc8\x99ti cu excep\xc8\x9bia ora\xc8\x99elor miniere. \xc3\x8en urma acestei modific\xc4\x83ri legislative, \xc3\xaencepe un proces de migrare a unor familii evreie\xc8\x99ti din diverse regiuni ale imperiului c\xc4\x83tre ora\xc8\x99ul Pesta. Primii evrei se stabilesc \xc3\xaen cartierul Ter\xc3\xa9zv\xc3\xa1ros \xc8\x99i Belv\xc3\xa1ros. Se cunoa\xc8\x99te din conscrip\xc8\x9bia oficial\xc4\x83 a evreilor din 1787 c\xc4\x83 \xc3\xaen ora\xc8\x99 tr\xc4\x83iau 14 evrei \xe2\x80\x9etolera\xc8\x9bi\xe2\x80\x9d \xc8\x99i 114 \xe2\x80\x9ecoloni\xc8\x99ti\xe2\x80\x9d. Tot din acest an este consemnat\xc4\x83 existen\xc8\x9ba primei case de rug\xc4\x83ciuni a evreilor stabili\xc8\x9bi \xc3\xaen ora\xc8\x99, \xc3\xaen gospod\xc4\x83ria Hausler, care se afla pe actuala strad\xc4\x83 Kir\xc3\xa1ly._NEWLINE_La 1826 a avut loc inaugurarea sinagogii reprezentative a comunit\xc4\x83\xc8\x9bii evreie\xc8\x99ti din Viena; mul\xc8\x9bi dintre evreii pestani vizitau des capitala imperial\xc4\x83 \xc8\x99i noua sinagog\xc4\x83 vienez\xc4\x83 i-a impresionat. Sub influen\xc8\x9ba acestor impresii a fost introdus ritualul reformat la slujbele templului aflat \xc3\xaen casa "Feh\xc3\xa9rl\xc3\xbad" de pe strada Kir\xc3\xa1ly, care a c\xc4\x83p\xc4\x83tat denumirea de \xe2\x80\x9eCultustempel\xe2\x80\x9d; aici au \xc3\xaenceput s\xc4\x83 fie introduse elementele ritualului modificat \xc8\x99i obiceiul ca slujbele s\xc4\x83 fie asistate de cor. Activitatea din \xe2\x80\x9eCultustempel\xe2\x80\x9e atr\xc4\x83gea din ce \xc3\xaen ce mai mul\xc8\x9bi evrei spre acest nou mod de a desf\xc4\x83\xc8\x99ura ritualul, devenind precursorul ritualului liberalizat \xc8\x99i adecvat reformat al viitoarei sinagogi de pe strada Doh\xc3\xa1ny, care prin aspectul ei, exterior \xc8\x99i interior, avea s\xc4\x83 devin\xc4\x83 un model stilistic pentru multe alte sinagogi. Despre circumstan\xc8\x9bele premerg\xc4\x83toare construirii marii sinagogi, S\xc3\xa1ndor B\xc3\xbcchler, \xc3\xaentr-o lucrare distins\xc4\x83 cu premiul Tenczer, avea s\xc4\x83 scrie \xc3\xaen 1901:_NEWLINE_\xe2\x80\x9eParcela de teren pe care s-a construit templul impozant prin dimensiune \xc8\x99i aspect, ini\xc8\x9bial constituia proprietatea baronului Antal Bald\xc3\xa1csy. Casa \xc8\x99i terenul aferent a fost concesionat de baron, \xc3\xaen data de 14 mai 1837 c\xc4\x83tre congrega\xc8\x9bia evreiasc\xc4\x83 pe o perioad\xc4\x83 de 32 de ani, totodat\xc4\x83 pe proprietate a fost intabulat\xc4\x83 o sarcin\xc4\x83 de 47000 de forin\xc8\x9bi \xc8\x99i 50 de unit\xc4\x83\xc8\x9bi de aur de trezorerie imperial\xc4\x83. Comunitatea evreiasc\xc4\x83, ini\xc8\x9bial, inten\xc8\x9biona cump\xc4\x83rarea propriet\xc4\x83\xc8\x9bii dar aceasta nu era posibil\xc4\x83 la acea dat\xc4\x83 datorit\xc4\x83 interdic\xc8\x9biei \xc3\xaen vigoare \xc3\xaen ora\xc8\x99ele libere rege\xc8\x99ti, deci \xc8\x99i \xc3\xaen Pesta, ca evreii s\xc4\x83 devin\xc4\x83 proprietari tabulari de imobile. Din cauza severit\xc4\x83\xc8\x9bii pestanilor, erau nevoi\xc8\x9bi s\xc4\x83-\xc8\x99i amenajeze institu\xc8\x9biile de cult religios \xc8\x99i cele de culturale \xc3\xaen cl\xc4\x83diri \xc3\xaenchiriate ceea ce presupunea costuri foarte mari. Solicit\xc4\x83rile lor, din 1812, de a li se permite cump\xc4\x83rarea unui teren destinat construirii unei sinagogi \xc8\x99i a unei \xc8\x99coli a fost refuzat\xc4\x83. La fel, un demers similar din 1825 a e\xc8\x99uat.\xe2\x80\x9d_NEWLINE_Construirea unei sinagogi pe parcela cu nr. 379 de pe strada Doh\xc3\xa1ny a fost hot\xc4\x83r\xc3\xa2t\xc4\x83 \xc3\xaen anul 1845 de c\xc4\x83tre un comitet format din clerici \xc8\x99i laici. Decizia comitetului a fost c\xc4\x83l\xc4\x83uzit\xc4\x83 de principiul ca aici s\xc4\x83 se \xc3\xaenal\xc8\x9be o nou\xc4\x83 sinagog\xc4\x83 care s\xc4\x83 respecte tradi\xc8\x9bia iudaic\xc4\x83 dar care s\xc4\x83 ofere tribun\xc4\x83 \xc8\x99i tendin\xc8\x9belor liberale. Totodat\xc4\x83, comitetul dorea s\xc4\x83 sporeasc\xc4\x83 \xc8\x99i solemnitatea slujbelor prin utilizarea corului acompaniat de org\xc4\x83._NEWLINE_\xc3\x8en urm\xc4\x83 cu un secol \xc8\x99i jum\xc4\x83tate, pentru construirea sinagogii mari din Budapesta a fost lansat un concurs de ofert\xc4\x83 la care s-au prezentat cei mai de seam\xc4\x83 arhitec\xc8\x9bi europeni ai vremii. A fost acceptat proiectul arhitectului german Ludwig F\xc3\xb6rster (1797\xe2\x80\x931863), profesor la Academia de Arhitectur\xc4\x83 din Viena, care a prezentat un proiect \xc3\xaen stil maur (tot el a proiectat \xc8\x99i Sinagoga Mare din Viena). Construc\xc8\x9bia cl\xc4\x83dirii sinagogii a fost realizat\xc4\x83 \xc3\xaen mai pu\xc8\x9bin de patru ani, ceea ce era considerat un timp record \xc3\xaen aceea epoc\xc4\x83. Lucr\xc4\x83rile de construc\xc8\x9bie au fost conduse de celebrul arhitect budapestan Ign\xc3\xa1c Wechselmann (1828\xe2\x80\x931903), cel care avea s\xc4\x83-\xc8\x99i doneze mai t\xc3\xa2rziu \xc3\xaentreaga avere Institutului Nev\xc4\x83z\xc4\x83torilor din Budapesta. Contemporanii lui Wechselmann au apreciat munca sa ca o adev\xc4\x83rat\xc4\x83 \xe2\x80\x9eminune\xe2\x80\x9d; profit\xc3\xa2nd de lipsa prezen\xc8\x9bei proiectantului, el a apelat la arhitectul Frigyes Feszl - unul din arhitec\xc8\x9bii maghiari rivali ai lui F\xc3\xb6rster, pentru a proiecta finisajul interior al l\xc4\x83ca\xc8\x99ului de cult. Feszl, celebru deja pentru finalizarea s\xc4\x83lii de concerte Vigad\xc3\xb3 (Redoute) de pe faleza Dun\xc4\x83rii, este cel care a dat forma final\xc4\x83 a arhitecturii interioare a sinagogii. Inaugurarea solemn\xc4\x83 a noului l\xc4\x83ca\xc8\x99 de cult a avut loc la 6 septembrie 1859 (Nu \xc3\xaent\xc3\xa2mpl\xc4\x83tor, serbarea a unui secol \xc8\x99i jum\xc4\x83tate de existen\xc8\x9b\xc4\x83 a sinagogii a avut loc la 6 septembrie 2009). Pe parcursul celor o sut\xc4\x83 cinzeci de ani de existen\xc8\x9b\xc4\x83, sinagoga de pe strada Doh\xc3\xa1ny a fost martor a numeroase evenimente importante din via\xc8\x9ba religioas\xc4\x83 dar \xc8\x99i a unor evenimente istorice \xc8\x99i culturale. \xc3\x8en imediata vecin\xc4\x83tate a sinagogii, col\xc8\x9b cu strada Wessel\xc3\xa9nyi, pe locul unde acum se afla Muzeul Evreiesc, a existat casa \xc3\xaen care s-a n\xc4\x83scut \xc8\x99i a copil\xc4\x83rit scriitorul \xc8\x99i jurnalistul Theodor Herzl, fondatorul mi\xc8\x99c\xc4\x83rii sioniste._NEWLINE_Cl\xc4\x83direa sinagogii de pe strada Doh\xc3\xa1ny a fost locul de desf\xc4\x83\xc8\x99urare a numeroase evenimente \xc3\xaen\xc4\x83l\xc8\x9b\xc4\x83toare dar \xc8\x99i tragice din istoria modern\xc4\x83 maghiar\xc4\x83. Anivers\xc4\x83rile na\xc8\x9bionale, \xc3\xaen primul r\xc3\xa2nd a zilei de 15 martie, au fost comemorate cu regularitate, de asemenea, \xc3\xaen sinagog\xc4\x83 au fost \xc8\x9binute slujbe funerare cu ocazia deceselor unor mari personalit\xc4\x83\xc8\x9bi ale Ungariei (Istv\xc3\xa1n Sz\xc3\xa9chenyi, Lajos Kossuth). Pe l\xc3\xa2ng\xc4\x83 slujbele religioase \xc8\x9binute cu regularitate, sinagoga a fost locul de desf\xc4\x83\xc8\x99urare a unor evenimente remarcabile. La 20 decembrie 1860, aici s-au \xc8\x9binut serb\xc4\x83rile fr\xc4\x83\xc8\x9biei evreo\xe2\x80\x93maghiare cu larga participare a unor oameni de stat, savan\xc8\x9bi, scriitori \xc8\x99i arti\xc8\x99ti; cu aceast\xc4\x83 ocazie a fost recitat, pentru prima oar\xc4\x83 \xc3\xaentr-un templu evreiesc, poemul Sz\xc3\xb3zat (Cuv\xc3\xa2ntare) al poetului na\xc8\x9bional maghiar Mih\xc3\xa1ly V\xc3\xb6r\xc3\xb6smarty. La 8 aprilie 1861 s-a \xc8\x9binut slujba funerar\xc4\x83 pentru Istv\xc3\xa1n Sz\xc3\xa9chenyi, iar \xc3\xaen 1894, cu ocazia funerarilor na\xc8\x9bionale, pentru Lajos Kossuth._NEWLINE_\xc3\x8entre anii 1929 \xc8\x99i 1931 sinagoga \xc3\xaempreun\xc4\x83 cu vecin\xc4\x83tatea ei a trecut prin ample lucr\xc4\x83ri de reamenaj\xc4\x83ri, cu aceast\xc4\x83 ocazie a fost ridicat corpul Muzeului Evreiesc (pe numele s\xc4\x83u oficial: Zsid\xc3\xb3 Vall\xc3\xa1si \xc3\xa9s T\xc3\xb6rt\xc3\xa9neti Gy\xc5\xb1jtem\xc3\xa9ny (Colec\xc8\x9bia Istoric\xc4\x83 \xc8\x99i Religioas\xc4\x83 Evreiasc\xc4\x83), tot \xc3\xaen aceast\xc4\x83 perioad\xc4\x83 s-a construit Templul Eroilor (H\xc5\x91s\xc3\xb6k temploma) , dedicat eroilor evrei c\xc4\x83zu\xc8\x9bi pe fronturile Primului R\xc4\x83zboi Mondial. Cl\xc4\x83direa acestui templu, aflat \xc3\xaen spatele sinagogii mari, av\xc3\xa2nd un dom central, a servit pentru o lung\xc4\x83 perioad\xc4\x83 de timp ca principal\xc4\x83 cas\xc4\x83 de rug\xc4\x83ciune pentru comunitatea evreiasc\xc4\x83 pestan\xc4\x83 de orientare conservatoare moderat\xc4\x83: status quo ante, dup\xc4\x83 ce templul lor de pe strada Rumbach a fost desfiin\xc8\x9bat. Cu ocazia modific\xc4\x83rilor din 1929-31 a fost amenajat\xc4\x83 \xc8\x99i gr\xc4\x83dina sinagogii, \xc3\xaenconjurat\xc4\x83 de o colonad\xc4\x83 dubl\xc4\x83; aceast\xc4\x83 gr\xc4\x83din\xc4\x83 avea s\xc4\x83 joace un rol funest \xc3\xaen tragicele evenimente ce s-au derulat \xc3\xaen via\xc8\x9ba comunit\xc4\x83\xc8\x9bii evreie\xc8\x99ti budapestane \xc3\xaen ultimele luni ale celui de-al Doilea R\xc4\x83zboi Mondial. Ansamblul arhitectural format din sinagoga mare, Muzeul Evreiesc, Templul Eroilor, colonada, curtea interioar\xc4\x83 \xc8\x99i gr\xc4\x83dina sinagogii a primit forma final\xc4\x83 \xc3\xaen aceast\xc4\x83 epoc\xc4\x83, form\xc4\x83 pe care o p\xc4\x83streaz\xc4\x83 \xc8\x99i azi cu o serie de modific\xc4\x83ri minore ce au survenit cu ocazia reconstruc\xc8\x9biei de dup\xc4\x83 1945._NEWLINE_Sinagoga original\xc4\x83 a fost bombardat\xc4\x83 de partidul pro-nazist al pe data 3 februarie 1939._NEWLINE_\xc3\x8en anul 1931 a avut loc \xc3\xaen sinagog\xc4\x83 un atac cu revolver care a omor\xc3\xa2t doi dintre credincio\xc8\x99ii evrei. La 13 februarie 1939 adep\xc8\x9bi ai mi\xc8\x99c\xc4\x83rii pro-naziste a Crucilor cu s\xc4\x83ge\xc8\x9bi au aruncat de pe acoperi\xc8\x99ul unei cl\xc4\x83diri de vis a vis grenade de m\xc3\xa2n\xc4\x83 asupra ie\xc8\x99irii credincio\xc8\x99ilor de la slujba religioas\xc4\x83._NEWLINE_Programul de reconstruc\xc8\x9bie a durat trei ani \xc8\x99i s-a \xc3\xaencheiat \xc3\xaen 1996. A fost finan\xc8\x9bat din dona\xc8\x9bii de cinci milioane de dolari americani apar\xc8\x9bin\xc3\xa2nd lui Est\xc3\xa9e Lauder. Pia\xc8\x9ba din fa\xc8\x9ba templului este numit\xc4\x83 dup\xc4\x83 Theodor Herzl, care s-a n\xc4\x83scut \xc3\xaen 1860 \xc3\xaen apropiere de sinagog\xc4\x83.\n_START_SECTION_\nTemplul Eroilor\n_START_PARAGRAPH_\nTemplul Eroilor (H\xc5\x91s\xc3\xb6k Temploma), \xc3\xaen prezent e o parte organic\xc4\x83 a complexului de pe strada Dohany. A fost construit in anul 1931 dup\xc4\x83 planurile arhitectului L\xc3\xa1szl\xc3\xb3 V\xc3\xa1g\xc3\xb3, \xc3\xaen aceea\xc8\x99i perioad\xc4\x83 fiind construit\xc4\x83 \xc8\x99i colonada care delimiteaz\xc4\x83 terenul complexului pe latura dinspre strada Wessel\xc3\xa9nyi. Utilizat \xc3\xaen prezent pentru slujbele religioase din timpul s\xc4\x83pt\xc4\x83m\xc3\xa2nii, cu o capacitate de 186 locuri, templul a fost dedicat memoriei celor 10\xc2\xa0000 de solda\xc8\x9bi evrei maghiari care au c\xc4\x83zut \xc3\xaen Primul R\xc4\x83zboi Mondial. Num\xc4\x83rul celor c\xc4\x83zu\xc8\x9bi se cunoa\xc8\x99te cu exactitate datorit\xc4\x83 faptului c\xc4\x83 ziarul evreiesc Egys\xc3\xa9g (Unitate) \xc3\xaentocmea, pe tot parcursul ostilit\xc4\x83\xc8\x9bilor, o statistic\xc4\x83 riguroas\xc4\x83 cu evreii deceda\xc8\x9bi pe fronturi._NEWLINE_Cl\xc4\x83direa templului, cu un plan p\xc4\x83tratic, a fost conceput \xc3\xaentr-un stil care aminte\xc8\x99te de forma templelor mozaice orientale, av\xc3\xa2nd o cupol\xc4\x83 emisferic\xc4\x83 centrat\xc4\x83 pe volumul cubic al cl\xc4\x83dirii. Fa\xc8\x9bada principal\xc4\x83 este perpendicular\xc4\x83 pe strada Wessel\xc3\xa9nyi \xc8\x99i spre curtea din spatele complexului. Corpul cl\xc4\x83dirii delimiteaz\xc4\x83 latura nord-vestic\xc4\x83 a gr\xc4\x83dinii sinagogii, \xc3\xaen care, de la sf\xc3\xa2r\xc8\x99itul r\xc4\x83zboiului, se afl\xc4\x83 cimitirul \xc3\xaen care a fost \xc3\xaenhumat\xc4\x83 cea mai mare parte a victimelor ghetoului pestan, acesta fiind \xc3\xaengr\xc4\x83dit dinspre strad\xc4\x83 de o colonad\xc4\x83 ce une\xc8\x99te templul cu extremitatea aripii sud-vestice a Muzeului Evreiesc._NEWLINE_Deasupra intr\xc4\x83rii se afl\xc4\x83 un medalion de mari dimensiuni, sub form\xc4\x83 de stea al lui David, alc\xc4\x83tuit dintr-un text ebraic. Ornamentul este format din caracterele citatului \xd7\x90\xd6\xb5\xd7\x99\xd7\x9a\xd6\xb0 \xd7\xa0\xd6\xb8\xd7\xa4\xd6\xb0\xd7\x9c\xd7\x95\xd6\xbc \xd7\x92\xd6\xb4\xd7\x91\xd6\xb9\xd6\xbc\xd7\xa8\xd6\xb4\xd7\x99\xd7\x9d (Eih nafl\xc3\xba ghiborim? sau Eikh nafl\xc3\xba ghiborim?) din c\xc3\xa2ntecul de jale al lui David la moartea lui Saul \xc8\x99i Ionatan, \xc3\xaensemn\xc3\xa2nd \xc3\xaen limba rom\xc3\xa2n\xc4\x83 Cum au c\xc4\x83zut vitejii? (\xc3\xaen Samuel II, 1, 19, respectiv \xc3\xaen Biblia cre\xc8\x99tin\xc4\x83 Regi II, 1,19)_NEWLINE_Pe timp de iarn\xc4\x83, datorit\xc4\x83 dificult\xc4\x83\xc8\x9bii \xc3\xaenc\xc4\x83lzirii sinagogii mari, aici se \xc8\x9bin slujbele de vineri seara (intrarea sabatului) \xc8\x99i de s\xc3\xa2mb\xc4\x83t\xc4\x83 diminea\xc8\x9ba. Mai nou, slujbele de s\xc3\xa2mb\xc4\x83t\xc4\x83 se \xc8\x9bin \xc3\xaen sala Talmud\xe2\x80\x93Tora cu acces tot dinspre strada Wessel\xc3\xa9nyi.\n_START_SECTION_\nVia\xc8\x9ba religioas\xc4\x83 \xc3\xaen sinagog\xc4\x83\n_START_PARAGRAPH_\nSinagoga apar\xc8\x9bine districtului religios al str\xc4\x83zii Doh\xc3\xa1ny. Slujbele sunt oficiate \xc3\xaen zilele noastre de rabinul \xc8\x99ef R\xc3\xb3bert Fr\xc3\xb6lich, prim-cantor fiind L\xc3\xa1szl\xc3\xb3 Fekete. O not\xc4\x83 aparte o reprezint\xc4\x83 utilizarea orgii la slujbele de s\xc4\x83rb\xc4\x83toare care acompaniaz\xc4\x83 corul sinagogii; \xc3\xaen prezent, organistul sinagogii este M\xc3\xa1ria Lisznyai-Szab\xc3\xb3. B\xc4\x83rba\xc8\x9bii intr\xc4\x83 \xc3\xaen sinagog\xc4\x83 \xc3\xaentotdeauna cu capul acoperit, iar femeile m\xc4\x83ritate poart\xc4\x83 batic, acesta fiind un semn al respectului. La intrarea \xc3\xaen sinagog\xc4\x83, evreii credincio\xc8\x99i rostesc un citat biblic, \xc3\xaen mod surprinz\xc4\x83tor cuvintele unui profet str\xc4\x83in, Bileam, cel care vroia s\xc4\x83 blesteme Israelul dar v\xc4\x83z\xc3\xa2nd buna r\xc3\xa2nduial\xc4\x83 a corturilor evreilor nu a putut dec\xc3\xa2t s\xc4\x83 binecuv\xc3\xa2nteze Israelul prin cuvintele: \xd7\x9e\xd6\xb7\xd7\x94 \xd7\x98\xd6\xb9\xd6\xbc\xd7\x91\xd7\x95\xd6\xbc \xd7\x90\xd6\xb9\xd7\x94\xd6\xb8\xd7\x9c\xd6\xb6\xd7\x99\xd7\x9a\xd6\xb8 \xd7\x99\xd6\xb7\xd7\xa2\xd6\xb2\xd7\xa7\xd6\xb9\xd7\x91 \xd7\x9e\xd6\xb4\xd7\xa9\xd6\xb0\xd7\x81\xd7\x9b\xd6\xb0\xd6\xbc\xd7\xa0\xd6\xb9\xd7\xaa\xd6\xb6\xd7\x99\xd7\x9a\xd6\xb8 \xd7\x99\xd6\xb4\xd7\xa9\xd6\xb0\xd7\x82\xd7\xa8\xd6\xb8\xd7\x90\xd6\xb5\xd7\x9c (Ma tovu ohalekha, Yaakov, mishkenotekha, Israel), \xc3\xaen limba rom\xc3\xa2n\xc4\x83\xc2\xa0: Ce frumoase sunt corturile tale, Iacob, locuin\xc8\x9bele tale, Israel! (Numeri 24.5)_NEWLINE_Sinagoga este institu\xc8\x9bia esen\xc8\x9bial\xc4\x83 pentru organizarea \xc8\x99i p\xc4\x83strarea comunit\xc4\x83\xc8\x9bii: nu se pot rosti nici rug\xc4\x83ciuni dec\xc3\xa2t atunci c\xc3\xa2nd \xc3\xaen interiorul sinagogii sunt prezen\xc8\x9bi cel pu\xc8\x9bin 10 b\xc4\x83rba\xc8\x9bi adul\xc8\x9bi. Explica\xc8\x9bia acestui percept se g\xc4\x83se\xc8\x99te \xc3\xaen Sf\xc3\xa2nta Scriptur\xc4\x83. Moise trimisese \xc3\xaen Canaan c\xc3\xa2te un b\xc4\x83rbat din cele 12 semin\xc8\x9bii ale fiilor lui Israel pentru a aduce ve\xc8\x99ti. \xc3\x8entorc\xc3\xa2ndu-se, aduc cu ei ciorchini uria\xc8\x99e de struguri prinse pe pari \xc8\x99i purtate pe umeri, ca simbol al bog\xc4\x83\xc8\x9biei \xc8\x9b\xc4\x83rii Canaanului, unde \xe2\x80\x9ecurge laptele \xc8\x99i mierea\xe2\x80\x9d. Totu\xc8\x99i, \xc3\xaen afar\xc4\x83 de doi b\xc4\x83rba\xc8\x9bi, Joshua \xc8\x99i Caleb, to\xc8\x9bi ceilal\xc8\x9bi zece au sus\xc8\x9binut c\xc4\x83 poporul evreu este incapabil s\xc4\x83 ocupe \xc8\x9bara f\xc4\x83g\xc4\x83duin\xc8\x9bei. Moise \xc3\xaei ceart\xc4\x83 pe membrii \xe2\x80\x9eadun\xc4\x83rii\xe2\x80\x9d celor care aduc ve\xc8\x99ti pentru revolta lor; prin urmare, zece adul\xc8\x9bi aduna\xc8\x9bi laolalt\xc4\x83 era considerat\xc4\x83 \xc8\x99i de c\xc4\x83tre Moise o comunitate._NEWLINE_La fel ca pretutindeni \xc3\xaen lume, slujbele religioase se \xc8\x9bin \xc8\x99i \xc3\xaen aceast\xc4\x83 sinagog\xc4\x83 \xc3\xaen limba ebraic\xc4\x83 iar obiceiurile corespund, \xc3\xaen mare parte, ritualurilor evreie\xc8\x99ti ancestrale, practicate pretutindeni \xc3\xaen lume. P\xc4\x83strarea nealterat\xc4\x83 a ritualurilor este prescris\xc4\x83 de tradi\xc8\x9bie, ritualul fiind liantul ce \xc3\xaei leag\xc4\x83 pe evrei de trecutul lor apropiat sau mai \xc3\xaendep\xc4\x83rtat \xc8\x99i simbolizeaz\xc4\x83 unitatea comunit\xc4\x83\xc8\x9bilor evreie\xc8\x99ti de pretutindeni din lume. Rug\xc4\x83ciunea comun\xc4\x83, \xc3\xaen fapt, \xc3\xaenlocuie\xc8\x99te antica prezentare de jertf\xc4\x83, a\xc8\x99a cum reiese din Cartea Psaltirilor: \xe2\x80\x9eDoamne, fie rug\xc4\x83ciunea jertfa mea \xc3\xaen fa\xc8\x9ba Ta\xe2\x80\x9d. Sinagoga, \xc3\xaen mod tradi\xc8\x9bional, \xc3\xaendepline\xc8\x99te trei func\xc8\x9bii, aceea de loc pentru desf\xc4\x83\xc8\x99urarea rug\xc4\x83ciunilor colective, de citirea Torei (\xd7\xaa\xd6\xbc\xd7\x95\xd6\xb9\xd7\xa8\xd6\xb8\xd7\x94) \xc8\x99i spa\xc8\x9biu pentru \xc3\xaenv\xc4\x83\xc8\x9bare. Func\xc8\x9bia \xc8\x99coal\xc4\x83 a sinagogii este subliniat\xc4\x83, \xc3\xaen tradi\xc8\x9bia evreiasc\xc4\x83, de porunca marelui preot Joshua ben Gamala din anul 64, potrivit c\xc4\x83reia: \xe2\x80\x9eOrice comunitate \xc3\xaen care tr\xc4\x83iesc cel pu\xc8\x9bin zece b\xc4\x83rba\xc8\x9bi adul\xc8\x9bi, s\xc4\x83 ridice o sinagog\xc4\x83 \xc8\x99i o \xc8\x99coal\xc4\x83\xe2\x80\x9d.\n_START_SECTION_\nManifest\xc4\x83ri antisemite recente\n_START_PARAGRAPH_\nLa 23 octombrie 2012, \xc3\xaen cadrul unei demonstra\xc8\x9bii antisemite, reprezentan\xc8\x9bi ai organiza\xc8\x9biei de tineret a partidului de extrem\xc4\x83-dreapta Jobbik, au incendiat un drapel al statului Israel \xc3\xaen fa\xc8\x9ba intr\xc4\x83rii principale a sinagogii din Pia\xc8\x9ba Herzl Tivadar.'